《夜宿山响楼》
清代·邓方

危楼据绝顶，雨歇烟空濛。檐际缩馀溜，林杪悬长虹。

入门僧罢参，袅袅西堂钟。洗药供白佛，㸐蔬饭青童。

谭久溅花雨，坐深吹竹风。时闻百泉响，远出西涧中。

群喧转成寂，众象皆为空。夜明山鸟惊，月挂前溪松。

澹澹香霭没，微微殿角东。孤吟烛隐绿，短睡镫留红。

愿言谢尘鞅，常此对支公。今宵石床梦，梦过东西峰。

作者简介：邓方，字方君，一字秋门，广东顺德人。有《小雅楼诗集》。